Kwalifikasie nie nodig om hoofsweep te wees | Netwerk24
Kwalifikasie nie nodig om hoofsweep te wees
Deur Lizeka Tandwa 26 November 2018 16:56
Daar is geen vereistes wat bepaal dat 'n mens spesifieke akademiese kwalifikasies moet hê om in die parlement te dien nie, het Nqaba Bhanga, leier van die DA in die Oos-Kaap, Maandag gesê.
John Steenhuisen, hoofsweep van die DA.
Hy het gereageer op die debat wat ontstaan het nadat die Sunday Times Sondag berig het John Steenhuisen, die DA se hoofsweep in die parlement, het net matriek.
Dit het tot 'n geskarrel op Twitter gelei soos mense sy gebrek aan tersiêre kwalifikasie bespreek het.
Floyd Shivambu van die EFF het sy stem tot die debat gevoeg deur te twiet Steenhuisen se gebrek aan kwalifikasies "verduidelik alles", terwyl Mbuyiseni Ndlozi, ook van die EFF, getwiet het as dit 'n swart leier was, sou selfs sy matriekuitslae gepubliseer geword het.
Steenhuisen het teruggekap en getwiet dat hulle ondanks al hul grade steeds 'n klomp VBS-plunderaars en boewe is. En hy is seker dat diegene wat hul geld verloor het berusting daarin vind "dat jy 'n graad het" terwyl al dié dinge gebeur het.
Die Sunday Times het berig dat die DA in KwaZulu-Natal voorgestel het dat net mense met grade oorweeg moet word vir hoofsweep van die party.
Maar Bhanga het Maandag gesê dit is nie nodig om 'n naskoolse kwalifikasie te hê as jy in die parlement wil dien nie.
"Jy hoef nie 'n diploma te hê nie, maar ervaring is uiters belangrik. Jy moet iets weet. Dit beteken nie dat iemand wat nie 'n naskoolse kwalifikasie het, niks weet nie. John vaar baie beter as sommige mense met doktorsgrade," het hy gesê.
Die DA glo in verskeidenheid en dit sluit in 'n verskeidenheid vaardighede.
"Ons ondersteun mense wat diverse vaardighede na die party bring . . . Ek ken John en ek het saam met hom gewerk. Dit is net 'n smeerveldtog. Hy is een van die leiers van gehalte in die DA," het hy gesê.